钦定古今图书集成/明伦汇编/氏族典/第032卷 > 《廖用贤尚友录》 > 封询
## 钦定古今图书集成/明伦汇编/氏族典/第032卷 > 《廖用贤尚友录》 > 封询

按《北齐书封述传》：“述弟询，字景文，魏员外郎，武定中，
永安公开府法曹，稍迁尚书起部郎中，转三公郎，出
为东平原郡太守，迁定州长史，乂除河间郡守，入为
尚书左丞，又为济南太守。隋开皇中卒。询窥涉经史，
清素自持，历官皆有干局才具，治郡甚著声绩，民吏
敬而爱之。”

===封子绘===按《北齐书封隆之传》：“隆之子子绘，字仲藻，小名搔。性
和理，有器局，释褐秘书郎中。尔朱兆之害魏庄帝也，
与父隆之举义信都，奉使诣高祖。至信都，召署开府
主簿，仍典书记。中兴元年，转大丞相主簿，加伏波将
军，从高祖征尔朱兆。及平中山，军还，除通直常侍、左
将军，领中书舍人。太昌中，加征南将军、金紫光禄大”
夫。孝静初，兼给事黄门侍郎，持节出使，观省风俗，问
人疾苦。还赴晋阳，从高祖征夏州。二年，除卫将军、平
阳太守，寻加散骑常侍。兴和初，征补大行台吏部郎
中。武定四年，高祖病笃，引入内室，面受密旨，衔命山
东，安抚州郡。世宗以为渤海太守。天保二年，除太尉
长史。三年，行南青州事。四年，坐事免。六年，行南兖州
事，寻除持节、海州刺史，不行。七年，改授合州刺史。九
年，转郑州刺史，征为司徒左长史，行魏尹事。乾明初
转大司农。大宁二年迁都官尚书，转祠部尚书。河清
三年卒，年五十，谥曰简。